V. Tomanová, ministerka práce, sociálnych vecí a rodiny SR: (2009-12-02):
Dovoľte mi uviesť, že vládnym návrhom zákona sa navrhuje nová právna úprava rodičovského príspevku, ktorej cieľom je poskytovať rodičovský príspevok ako štátnu sociálnu dávku rodičom, ktorí sa rozhodnú pre osobnú starostlivosť o dieťa a nevykonávajú žiadnu zárobkovú činnosť. Uvedený návrh poskytovania rodičovského príspevku sa priblížil k právnym úpravám väčšiny členských štátov Európskej únie, kde dávky obdobné rodičovskému príspevku sa poskytujú rodičom, ktorí z dôvodu osobnej starostlivosti o dieťa nepracujú. V súlade s plnením programového vyhlásenia, podľa ktorého sa rodičovský príspevok zvýši tak, aby saturoval stratu pracovných príjmov rodiča aspoň na minimálnej úrovni, navrhuje sa poskytovať rodičovský príspevok v dvoch výškach. Pre rodičov, ktorí boli pred narodením nezamestnaní alebo pracovali len krátkodobo, sa navrhuje poskytovať rodičovský príspevok na terajšej úrovni, t. j. 164,22 eura, so zachovaním jeho každoročnej valorizácie v závislosti od zmeny životného minima. Pre rodičov, ktorí z dôvodu osobnej starostlivosti o dieťa stratili svoj pracovný príjem, navrhuje sa do dvoch rokov veku dieťaťa poskytovať rodičovský príspevok v sume zodpovedajúcej čistej mesačnej minimálnej mzde, t. j. 256 eur. Vzhľadom na zvyšujúci sa podiel detí narodených v zahraničí navrhuje sa upustiť od podmienky trvalého pobytu dieťaťa na území Slovenskej republiky, čím sa umožní poskytovať rodičovský príspevok aj v období vybavovania slovenského rodného listu dieťaťa, čo je podmienkou pre prihlásenie dieťaťa na trvalý pobyt na území Slovenskej republiky. Rodič v takomto prípade preukáže narodenie dieťaťa príslušným dokladom vydaným v štáte jeho narodenia. Vládnym návrhom zákona sa mení a dopĺňa zákon č. 561/2008 Z. z. o príspevku pri starostlivosti o dieťa a o zmene a doplnení niektorých zákonov, v ktorom sa navrhuje zaviesť pre rodičov nový, jednorazový príspevok rodičovi vo výške 25 % sumy nevyčerpaného rodičovského príspevku, na ktorý by mal rodič nárok, ak by sa staral o dieťa osobne. Jednorazový príspevok je určený pre tých rodičov, ktorí sa rozhodnú vrátiť na trh práce alebo vstúpiť na trh práce pred skončením poberania rodičovského príspevku. Ak rodičovi, ktorému sa vyplatil jednorazový príspevok, vznikne nárok z dôvodu osobnej starostlivosti o dieťa opakovane na rodičovský príspevok, výška rodičovského príspevku bude už iba 75 % zo sumy rodičovského príspevku na príslušné kalendárne mesiace. Tento jednorazový príspevok je určený na uľahčenie návratu rodičov na trh práce. Možnosť poskytnúť jednorazový príspevok rodičovi sa navrhuje len raz v priebehu troch rokov alebo šiestich rokov, ak ide o dieťa so zdravotným postihnutím. V článku III navrhujeme zmenu ustanovenia v zákone o príspevku pri narodení dieťaťa z dôvodu odstránenia aplikačných problémov v praxi, čím sa odstráni riziko duplicitnej výplaty príspevku pri narodení dieťaťa príslušnou inštitúciou iného štátu a zároveň aj príslušnou inštitúciou na území Slovenskej republiky. V článku IV navrhujeme doplniť povinnosť Sociálnej poisťovne vydávať potvrdenie o období nemocenského poistenia pred narodením dieťaťa pre účely rodičovského príspevku. Ďakujem, pán predsedajúci, skončila som.